Spesiale begrafnis vir Amampondo se koninginmoederCyril Ramaphosa. (Foto: GCIS) Pres. Cyril Ramaphosa het Woensdag ŉ spesiale provinsiale amptelike begrafnis aangekondig vir die koninginmoeder van Amampondo aseNyandeni. Koningin Fikelephi “Bongolethu” Ndamase is verlede week Donderdag oorlede en die presidensie het gesê Ramaphosa het sy innige medelye betoon met die koninklike gesin. “Die spesiale provinsiale amptelike begrafnis word gereserveer vir persone soos bepaal word deur die president van die Republiek, ná ŉ versoek van die oorspronklike provinsie oorweeg is,” het die presidensie verduidelik. Die president het ook bepaal dat die nasionale vlag Saterdag, die dag van die begrafnis, by elke vlagstasie in die Oos-Kaap halfstok moet hang. Verdere besonderhede van die begrafnisreëlings sal deur die Oos-Kaapse regering bekend gemaak word.